paragraph_text: Astana Arena (kaz.: Астана Арена) nogometni je stadion u Nur-Sultanu, u Kazahstanu. Otvoren je 2009. godine nakon trogodišnje izgradnje. S kapacitetom od približno 30.000 gledatelja najveći je stadion u Kazahstanu, gdje je i jedini s pokretnim krovom koji se po potrebi može potpuno zatvoriti. Dana 31. siječnja 2011. na Astana Areni održana je svečanost otvaranja sedmog izdanja Azijskih zimskih igara.